Ratkaisu 100 on avoin kilpailu, jossa kilpailijoilla on haasteena kehittää ratkaisu, joka mahdollistaa osaamisen ja kykyjen paremman tunnistamisen ja hyödyntämisen maailmassa, jossa ihmiset ja tieto liikkuvat entistä enemmän maasta toiseen.

Sitran vuosina 2016-2017 järjestetty kaksivuotinen haastekilpailu eteni kolmessa vaiheessa:

Kysymme suomalaisilta, mikä on tärkein koko Suomea koskettava yhteiskunnallinen haaste. Eri taustoista ponnistavat ratkaisijat kokoavat tiimejä selättämään valittu ongelma. Tiimit kisaavat siitä, ketkä kehittävät parhaan ratkaisun haasteeseen.

Kilpailun päätteeksi voittajat saavat ratkaisunsa toteuttamiseen miljoona euroa.

Sinä päätit, mikä haaste Suomen on ratkaistava!

Kilpailu käynnistyi avoimella keskustelulla. Millaisiin suurempiin kehityskulkuihin suomalaisten huolet kytkeytyvät? Miten ongelmat ovat syntyneet ja miksi? Millaisia mahdollisuuksia emme vielä hyödynnä?

Haasteideoiden haku oli auki 19.2. – 15.4.2016 ja ehdotuksia tuli tänä aikana yli tuhat kappaletta.

Syksyllä 2016 valitsimme yleisöäänestyksellä haasteen, joihin kilpailijoiden on löydettävä ratkaisuja. Ratkaisu 100 -kilpailun haasteeksi tuli Miten kaikkien osaaminen saadaan paremmin käyttöön?

Kenen ratkaisu voittaa? Seuraa kisaa.

Avoimen ratkaisijahaun aikana 27.10.2016 – 13.2.2017 kilpailuun haki mukaan 231 toinen toistaan kovempaa tiimiä, joista 15 valittiin mukaan kilpailuun.

Kisavaiheessa vuonna 2017 joukkueita autettiin kehittämään ideasta käytännön sosiaalinen innovaatio. Ratkaisut kohtasivat myös tosielämän testin: kehitettyjä ideoita kokeiltiin käytännössä ja jatkojalostettiin pilotointivaiheessa. Tiimit saivat avukseen asiantuntijoita Suomesta ja ulkomailta, kilpailijoiden yhteisön sekä Sitran verkostot, viestinnällistä ja rahallista tukea.

Kilpailun ohjelma koostui noin 15 lähityöskentelypäivästä, jotka toteutettiin puolen vuoden aikana. Tiimit olivat koolla seuraavasti:

7.4. Orientaatio 2.-5.5. Ekskursio Alankomaihin 19.5. Työpaja I 2.6. Työpaja II 16.6. Työpaja III 12.7. Tiimit Porin SuomiAreenalla 29.-31.8. Bootcamp Syys-lokakuu Tiimikohtaista mentorointia 24.10. Ratkaisu 100 Showtime 16.11. Voittajien julkistus Sitra 50 -tapahtumassa Vantaan Heurekassa

Entä sitten? Sanoista tekoihin.

Tulevaisuus on tekoja tässä hetkessä. Jotta ratkaisut eivät jäisi vain hyviksi ideoiksi, tuomaristo valitsi lopullisten kilpailutöiden pohjalta voittajat. 500 000 euron rahoituksen saivat tekoälyn osaamisen tunnistamiseen valjastava Headai sekä nuorten piilevien vahvuuksien tunnistamisen Positiivinen CV. Voittajat julkistettiin Sitran 50-vuotisjuhlassa 16.11.2017.

Ratkaisu 100 on osa Suomen itsenäisyyden satavuotisjuhlavuoden ja Sitran 50.v-juhlavuoden ohjelmaa vuonna 2017.